

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

2020 m. birželio 3 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. birželio 3 d. posėdyje iš esmės išnagrinėjo Virginijos Jurgilevičienės ir kitų pareiškėjų peticiją „Dėl Lietuvos Respublikos vietos savivaldos įstatymo 15 straipsnio pakeitimo“ ir priėmė sprendimą atmesti joje pateiktą pasiūlymą iš Lietuvos Respublikos vietos savivaldos įstatymo 15 straipsnio 1 dalies išbraukti žodžius „Komisijų atsakingųjų sekretorių pareigas atlieka savivaldybės administracijos direktoriaus paskirti valstybės tarnautojai, šios funkcijos įrašomos į jų pareigybės aprašymą“, taip pat šį straipsnį papildyti nauja 6 dalimi: „6. Komisijų atsakingųjų sekretorių pareigas atlieka savivaldybės administracijos direktoriaus paskirti valstybės tarnautojai, šios funkcijos įrašomos į jų pareigybės aprašymą.“.

Komisija šį sprendimą priėmė, atsižvelgusi į Lietuvos Respublikos vidaus reikalų ministerijos pateiktą nuomonę ir dėl šių motyvų:

1. Lietuvos Respublikos vietos savivaldos įstatyme numatyta privalomai sudaryti tik dvi savivaldybės tarybos komisijas – Etikos komisiją ir Antikorupcijos komisiją. Pažymint šių komisijų svarbą, grindžiamą vietos savivaldos veiklos skaidrumo, viešumo, žmogaus teisių ir laisvių užtikrinimo ir gerbimo principais, keliami aukštesni reikalavimai šių komisijų sudėčiai, todėl Vietos savivaldos įstatyme ir nustatyta, kad šios komisijos turi turėti atsakinguosius sekretorius, kurių pareigas atlieka savivaldybės administracijos direktoriaus paskirti valstybės tarnautojai, šios jų funkcijos įrašomos į jų pareigybės aprašymą. Pažymėtina, kad *atsakingasis sekretorius* turi nustatytas funkcijas, pareigas ir atsakomybes, didesnes nei tik komisijos techninis aptarnavimas, neapsiribojančias tik įvykusio komisijos posėdžio protokolo surašymu, kas yra reikalaujama iš *posėdžio sekretoriaus*.

2. Vietos savivaldos įstatymo 15 straipsnio 5 dalyje nustatyta, kad įstatymų nustatytais atvejais arba savivaldybės tarybos sprendimu gali būti sudaromos ir kitos nuolatinės (tos kadencijos laikotarpiui) bei laikinosios (atskiriems klausimams nagrinėti) komisijos. To paties straipsnio 7 dalyje nustatyta, kad savivaldybės tarybos komisijų sudarymo tvarką nustato reglamente, taip pat jos tvirtina komisijų nuostatus. Už jų techninį ir materialinį aptarnavimą atsakinga savivaldybės administracija.

Pažymėtina, kad kitos savivaldybių tarybų sudaromos komisijos yra skirtingos savo sudėtimi, sprendžiamais klausimais, darbo trukme ir kt., todėl, įvertinant komisijoms paskirtų užduočių apimtis ir jų pobūdį, taip pat efektyvumo ir ekonomiškumo reikalavimus, jų sudėčiai įstatymas nekelia papildomų reikalavimų ir šių klausimų sprendimą palieka savivaldybių taryboms.

Atsižvelgus į tai, kas pirmiau išdėstyta, taip pat vadovaujantis Europos vietos savivaldos chartijos nuostatomis dėl savivaldybių laisvės įstatymų nustatytose ribose vykdyti jų kompetencijai priskirtą veiklą, savarankiškumo, nustatant savo vidinę administracinę struktūrą, atitinkančią vietinių gyventojų poreikius ir užtikrinančią veiksmingą valdymą, manytina, kad nėra tikslinga riboti savivaldybės tarybos diskreciją ir nustatyti papildomus reikalavimus, susijusius su kitų, pagal Vietos savivaldos įstatymą neprivalomų sudaryti, komisijų aptarnavimu.

Komisija, vadovaudamasi Peticijų įstatymo 9 straipsnio 12 dalimi ir Komisijos nuostatų 20 punktu, taip pat nusprendė šių pareiškėjų peticijoje pateiktą pasiūlymą tinkamai sutvarkyti Vietos savivaldos įstatymo 15 straipsnio dalių numeraciją, perduoti Seimo posėdžių sekretoriatui, kad šis pasiūlymas būtų nagrinėjamas kartu su Lietuvos Respublikos vidaus reikalų ministerijos parengtu Lietuvos Respublikos vietos savivaldos įstatymo Nr. I-533 3, 4, 7, 12, 13, 14, 15, 16, 19, 20, 24, 27, 29, 32, 321, 33, 351, 53 straipsnių ir devintojo skirsnio pakeitimo ir įstatymo papildymo 151 straipsniu įstatymo projektu Nr. XIIIP-2834(2), kuriame be kitų praktikoje išryškėjusių Vietos savivaldos įstatymo taikymo problemų sprendimo pasiūlyta ištaisyti ir techninę klaidą bei patikslinti Vietos savivaldos įstatymo 15 straipsnio dalių numeraciją. Todėl ta apimtimi pareiškėjų peticiją tikslinga nagrinėti minėto įstatymo projekto svarstymo metu.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo pavasario sesijos darbotvarkę protokolinio nutarimo dėl Peticijų komisijos sprendimo dėl Virginijos Jurgilevičienės ir kitų pareiškėjų peticijos projektą.

PRIDEDAMA:

1. Virginijos Jurgilevičienės ir kitų pareiškėjų peticijos kopija, 2 lapai.

2. Vidaus reikalų ministerijos 2019 m. gruodžio 30 d. raštas Nr. 1D-6544, 2 lapai.

3. Išrašas iš Peticijų komisijos 2020 m. birželio 3 d. posėdžio protokolo Nr. 250-P-06, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt